b'\n_START_ARTICLE_\nFeodozija\n_START_SECTION_\nZgodovina\n_START_PARAGRAPH_\nSedanje mesto stoji na mestu anti\xc4\x8dne gr\xc5\xa1ke kolonije Teodozije, ki se je sprva imenovala Ardabada. Najdena keramika ka\xc5\xbee, da je bila naseljena \xc5\xbee v 6.  stoletju pr. n. \xc5\xa1t.. V pisnih virih se prvi\xc4\x8d omenja okoli leta 390 pr. n. \xc5\xa1t., ko se je uspela upreti vladarju Bosporskega kraljestva Satirusu. Njegov naslednik Levkon je naselje pretvoril v veliko pristani\xc5\xa1\xc4\x8de za izvoz p\xc5\xa1enice v Gr\xc4\x8dijo, zlasti v Atene. Izvoz p\xc5\xa1enice se je nadaljeval do upora mesta proti Mitridatu VI. Pontskemu (vladal 120-63 pr. n. \xc5\xa1t.). Kasneje je postala poseben del Bosporskega kraljestva z lastnim guvernerjem. Teodozija je bila zagotovo naseljena \xc5\xa1e v 3. stoletju n. \xc5\xa1t., kmalu zatem pa je bila opu\xc5\xa1\xc4\x8dena, verjetno zaradi pusto\xc5\xa1enja Hunov. Na arheolo\xc5\xa1kem najdi\xc5\xa1\xc4\x8du so odkrili veliko gr\xc5\xa1kega nakita in keramike._NEWLINE_V zgodnjem srednjem veku, verjetno v 9. stoletju, se je naselje preimenovalo v Kafo in postalo zahodni terminal svilne ceste. Po opusto\xc5\xa1enju Konstantinopla v \xc4\x8detrti kri\xc5\xbearski vojni leta 1204 je zavladala praznina, v kateri so izmenoma vladali Bene\xc4\x8dani in Genove\xc5\xbeani.  Bene\xc4\x8dane je leta 1266 iz mesta pregnala Zlata horda, od katere so jo zatem kupili Genove\xc5\xbeani.  Med njihovo vladavino je postala glavna \xc4\x8drnomorska luka in sredi\xc5\xa1\xc4\x8de trgovine s su\xc5\xbenji,  iz katere so Genove\xc5\xbeani s\xc4\x8dasoma osvojili vsa krimska obalna mesta, pregnali Bene\xc4\x8dane in ustvarili monopol za trgovanje na \xc4\x8crnem morju. V tem \xc4\x8dasu je imela domnevno 80.000 prebivalcev._NEWLINE_Slavni maro\xc5\xa1ki potopisec Ibn Batuta, ki je mesto obiskal okoli leta 1330, ga je opisal kot eno od najslavnej\xc5\xa1ih pristani\xc5\xa1\xc4\x8d na svetu._NEWLINE_Genove\xc5\xbeani so v tem \xc4\x8dasu za obrambo pred Krimskimi Tatari  zgradili trdnjavo Kaffa. Med dolgoletnim obleganjem zdru\xc5\xbeene tatarske in bene\xc5\xa1ke vojske se  je leta  1346 med napadalci raz\xc5\xa1irila epidemija \xc4\x8drne smrti. Obupani napadalci, ki so se zavedali, da z bolno vojsko mesta ne bodo mogli osvojiti, so za\xc4\x8deli trupla za kugo umrlih vojakov katapultirati v mesto. Med branilci je zavladal strah pred oku\xc5\xbebo, zato je del me\xc5\xa1\xc4\x8danov s \xc5\xa1tirimi ladjami pobegnil v Genovo. Kuga se je preko njih kmalu raz\xc5\xa1irila po celi Italiji in velikem delu Evrope. Nekateri vojni zgodovinarji  imajo tatarsko katapultiranje trupel za prvo dokumentirano uporabo biolo\xc5\xa1kega oro\xc5\xbeja._NEWLINE_Ko so Turki leta 1453 osvojili Konstantinopel, je ostala Kaffa skoraj popolnoma odrezana od svoje prestolnice, vendar je \xc5\xa1e naprej ostala sredi\xc5\xa1\xc4\x8de trgovine med vzhodom in zahodom. Leta 1475 so jo s tur\xc5\xa1ko pomo\xc4\x8djo osvojili Tatari. Med njihovo vladavino se je imenovala Ku\xc4\x8duk Stambol \xe2\x80\x93 Mali Istanbul, dokler je ni leta 1783 skupaj s Krimom anektirala Carska Rusija._NEWLINE_Rusi so leta 1802 mesto preimenovali v Feodozijo. Dolgo \xc4\x8dasa je \xc5\xbeivotarila, ko so v njej zgradili pristani\xc5\xa1\xc4\x8de za pretovarjanje \xc5\xbeita, ki so ga z ladjami pripeljali iz Azovskega morja, pa se je ponovno razcvetela. Med drugo svetovno vojno jo je dvakrat zasedla vojska Tretjega rajha. Med okupacijo so pobili skoraj vse judovske prebivalce._NEWLINE_26. aprila 1954 je Feodozija skupaj s Krimom z odlokom takratnega predsednika SSSR Nikite Hru\xc5\xa1\xc4\x8dova postala del Ukrajinske sovjetske socialisti\xc4\x8dne republike._NEWLINE_Na Krimu je bil 16. marca 2014 referendum o odcepitvi od Ukrajine in priklju\xc4\x8ditvi k Rusiji, na katerem so se prebivalci z veliko ve\xc4\x8dino, kar 97%, odlo\xc4\x8dili za priklju\xc4\x8ditev k Rusiji.\n_START_SECTION_\nMestne znamenitosti\n_START_PARAGRAPH_\nNajve\xc4\x8dja mestna znamenitost je genove\xc5\xa1ka citadela Kaffa, ki je ve\xc4\x8dinoma restavrirana. Zanimivi so tudi armenska cerkev iz 14. stoletja, etnografski muzej in galerija slikarja Ivana Ajvazovskega, znanega po morskih motivih.\n_START_SECTION_\nGospodarstvo in transport\n_START_PARAGRAPH_\nFeodozija je priljubljeno \xc4\x8drnomorsko letovi\xc5\xa1\xc4\x8de s \xc5\xa1tevilnimi pla\xc5\xbeami, izviri mineralne vode in blatnimi kopelimi za revmatike. Je tudi pomembno  pristani\xc5\xa1\xc4\x8de, znano po ribi\xc5\xa1tvu in tovarnah za konzerviranje rib._NEWLINE_Z drugimi mesti na Krimu in Ukrajino je povezana s cestami in \xc5\xbeeleznico.'